Απόφαση της Επιτροπής

της 15ης Ιουνίου 2001

για την ανάθεση, σε εκτελεστικούς φορείς, της διαχείρισης της κοινοτικής ενίσχυσης για τα προενταξιακά μέτρα, στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Εσθονίας κατά την προενταξιακή περίοδο

[κοινοποιηθείσα υπό τον αριθμό Ε(2001) 1649]

(2001/461/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1266/1999 της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και με την τροποποίηση του κανονισμού (ΕΟΚ) αριθ. 3906/1989(1), και ιδίως το άρθρο 12 παράγραφος 2,

τον κανονισμό (ΕΚ) αριθ. 2222/2000 της Επιτροπής, της 7ης Ιουνίου 2000, για τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της κεντρικής και ανατολικής Ευρώπης κατά την προενταξιακή περίοδο(2), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999 της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο(3), εγκρίθηκε πρόγραμμα για τη γεωργία και την αγροτική ανάπτυξη με την απόφαση της Επιτροπής C (2000) 3321 τελικό της 17ης Νοεμβρίου 2000 για την Δημοκρατία της Εσθονίας.

(2) Η κυβέρνηση της Δημοκρατίας της Εσθονίας και η Επιτροπή, ενεργώντας για λογαριασμό της Ευρωπαϊκής Κοινότητας, υπέγραψαν στις 25 Ιανουαρίου 2001 την πολυετή χρηματοδοτική συμφωνία που θεσπίζει το τεχνικό, νομικό και διοικητικό πλαίσιο για την εκτέλεση του προγράμματος SAPARD.

(3) Ο κανονισμός (ΕΚ) αριθ. 1266/1999 προβλέπει ότι είναι δυνατόν να γίνει παρέκκλιση από την απαίτηση της εκ των προτέρων έγκρισης που αναφέρεται στο άρθρο 12 παράγραφος 1 του κανονισμού (ΕΚ) αριθ. 1266/1999 βάσει μιας κατά περίπτωση ανάλυσης της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά· ο κανονισμός (ΕΚ) αριθ. 2222/00 προβλέπει τους λεπτομερείς κανόνες για τη διεξαγωγή της εν λόγω ανάλυσης.

(4) Η αρμόδια αρχή της Δημοκρατίας της Εσθονίας έχει ορίσει, αφενός, το Συμβούλιο Γεωργικών Μητρώων και Πληροφόρησης (Agricultural Registers and Information Board) αρμόδιο για την υλοποίηση των μέτρων "Στήριξη των επενδύσεων σε γεωργικές εκμεταλλεύσεις", "Στήριξη των επενδύσεων για τη βελτίωση της μεταποίησης και της εμπορίας γεωργικών και αλιευτικών προϊόντων", "Στήριξη των επενδύσεων για την ανάπτυξη και διαφοροποίηση οικονομικών δραστηριοτήτων" και "Στήριξη των επενδύσεων για την ανάπτυξη και τη βελτίωση των αγροτικών υποδομών" όπως καθορίζεται στο πρόγραμμα για τη γεωργία και την αγροτική ανάπτυξη που εγκρίθηκε με την απόφαση της Επιτροπής C (2000) 3321 τελικό της 17ης Νοεμβρίου 2000, για την Δημοκρατία της Εσθονίας και, αφετέρου, το Υπουργείο Οικονομικών, Διεύθυνση Δημόσιου Ταμείου αρμόδιο για τη διεκπεραίωση των χρηματοδοτικών λειτουργιών στο πλαίσιο της υλοποίησης του προγράμματος SAPARD.

(5) Σύμφωνα με τον κανονισμό (ΕΚ) αριθ. 1266/1999 και τον κανονισμό (ΕΚ) αριθ. 2222/2000, η Επιτροπή έχει προβεί σε ανάλυση της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά και έχει αναγνωρίσει, για την εφαρμογή των προαναφερθέντων μέτρων, ότι η Δημοκρατία της Εσθονίας πληροί τις διατάξεις των της 7ης άρθρων 4 έως 6 και του παραρτήματος του κανονισμού (ΕΚ) αριθ. 2222/00 και τους ελάχιστους όρους που παρατίθενται στο παράρτημα του κανονισμού (ΕΚ) αριθ. 1266/1999 συγκεκριμένα το Συμβούλιο Γεωργικών Μητρώων και Πληροφόρησης έχει εφαρμόσει ικανοποιητικά τα ακόλουθα βασικά κριτήρια διαπίστευσης: γραπτές διαδικασίες, διαχωρισμός καθηκόντων, έλεγχοι πριν από το έργο και πριν από την πληρωμή, διαδικασίες πληρωμής, λογιστικές διαδικασίες, ασφάλεια μηχανογραφικών συστημάτων και εσωτερικός έλεγχος· το Υπουργείο Οικονομικών, Διεύθυνση Δημόσιου Ταμείου έχει εφαρμόσει ικανοποιητικά τα ακόλουθα βασικά κριτήρια: διαδρομή ελέγχου, διαχείριση χρηματικών διαθεσίμων, είσπραξη, εκταμίευση στο Συμβούλιο Γεωργικών Μητρώων και Πληροφόρησης, ασφάλεια μηχανογραφικών συστημάτων και εσωτερικός έλεγχος·

(6) Είναι επομένως σκόπιμο να αρθεί η απαίτηση της εκ των προτέρων έγκρισης, που αναφέρεται στο άρθρο 12 παράγραφος 1 του κανονισμού (ΕΚ) αριθ. 1266/1999, και να ανατεθεί στο Συμβούλιο Γεωργικών Μητρώων και Πληροφόρησης και στο Υπουργείο Οικονομικών, Διεύθυνση Δημόσιου Ταμείου της Δημοκρατίας της Εσθονίας η διαχείριση της ενίσχυσης σε αποκεντρωμένη βάση.

(7) Ωστόσο, εφόσον οι έλεγχοι που διεξήγαγε η Επιτροπή βασίζονται σε ένα σύστημα το οποίο δεν λειτουργεί ακόμη και είναι, επομένως, σκόπιμο να ανατεθεί η διαχείριση του προγράμματος SAPARD στο Συμβούλιο Γεωργικών Μητρώων και Πληροφόρησης και στο Υπουργείο Οικονομικών, Διεύθυνση Δημόσιου Ταμείου σε προσωρινή βάση, έτσι ώστε η πλήρης ανάθεση της διαχείρισης του προγράμματος SAPARD να προβλέπεται μόνο αφού έχουν διεξαχθεί επιπλέον έλεγχοι, για να διασφαλιστεί ότι το σύστημα λειτουργεί κανονικά και έχουν εφαρμοστεί οι συστάσεις που ενδέχεται να εκδώσει η Επιτροπή, όσον αφορά την ανάθεση της διαχείρισης της ενίσχυσης στο Συμβούλιο Γεωργικών Μητρώων και Πληροφόρησης και στο Υπουργείο Οικονομικών, Διεύθυνση Δημόσιου Ταμείου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Αίρεται η απαίτηση της εκ των προτέρων έγκρισης, εκ μέρους της Επιτροπής, της επιλογής των σχεδίων, της πρόσκλησης υποβολής προσφορών και της ανάθεσης δημοσίων έργων από την Δημοκρατία της Εσθονίας.

Άρθρο 2

Η διαχείριση του προγράμματος SAPARD ανατίθεται σε προσωρινή βάση, στο Agricultural Registers and Information Board, Kreutzwaldi Str. 1, 51014 Tartu, Δημοκρατίας της Εσθονίας, για την υλοποίηση των μέτρων "Στήριξη των επενδύσεων σε γεωργικές εκμεταλλεύσεις", "Στήριξη των επενδύσεων για τη βελτίωση της μεταποίησης και της εμπορίας γεωργικών και αλιευτικών προϊόντων", "Στήριξη των επενδύσεων για την ανάπτυξη και διαφοροποίηση οικονομικών δραστηριοτήτων" και "Στήριξη των επενδύσεων για την ανάπτυξη και τη βελτίωση των αγροτικών υποδομών" όπως καθορίζεται στο πρόγραμμα για τη γεωργία και την αγροτική ανάπτυξη που εγκρίθηκε με την απόφαση της Επιτροπής C (2000) 3321 τελικό της 17ης Νοεμβρίου 2000 και στο Υπουργείο Οικονομικών, Διεύθυνση Δημόσιου Ταμείου Suur-Ameerika 1, 15006, Tallinn, Δημοκρατία της Εσθονίας, για τις χρηματοδοτικές λειτουργίες που πρέπει να διεκπεραιώσει στο πλαίσιο της εφαρμογής του προγράμματος SAPARD για τη Δημοκρατία της Εσθονίας.

Βρυξέλλες, 15 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 161 της 26.6.1999, σ. 68.

(2) ΕΕ L 253 της 7.10.2000, σ. 5.

(3) ΕΕ L 161 της 26.6.1999, σ. 87.